**ELŐTERJESZTÉS**

**Szombathely Megyei Jogú Város Közgyűlésének 2019. áprilisi ülésére**

**Javaslat a Szombathelyi Vásárcsarnok felújítása átdolgozott terveinek jóváhagyására**

A 2017. június 15-én tartott közgyűlésen bemutatásra kerültek a „Szombathelyi Vásárcsarnok felújítása” című projekt engedélyezési szintű tervei, melyet a Közgyűlés a 172/2017. (VI. 15.) Kgy. sz. határozatával elfogadott, egyúttal támogatta a tervdokumentáció engedélyező hatósághoz történő benyújtását. A Vásárcsarnok felújítására, átalakítására, bővítésére vonatkozó építési engedély 2018. március 14-én jogerőre emelkedett, majd ezt követően a tervező elkészítette a kiviteli terveket.

A munkákat végző kivitelezőre vonatkozó közbeszerzési eljárás 2018. április 27-én került megindításra és a Közbeszerzési Hatóság ellenőrzését és jóváhagyását követően 2018. július 27-én megjelent az ajánlattételi felhívásunk.

Egyetlen ajánlat érkezett be, melyben a vállalási ár nettó 1.987.887.923,- Ft. volt. Mivel a beérkezett ajánlat jócskán meghaladta a rendelkezésünkre álló nettó 1.083.726.336,- Ft fedezetet, a közbeszerzési eljárás eredménytelenül zárult.

A projekt megvalósulása érdekében a közbeszerzési eljárás tapasztalataira tekintettel felhívtuk a tervezőt, hogy a Tervezési szerződésben foglaltak szerint szíveskedjen gondoskodni a kivitelezési tervdokumentáció műszaki tartalmának módosításáról a Támogatási szerződésben szereplő fedezet mértékéig.

A tervező elkészítette a kért módosítást, mely alapján az alábbi változások történtek a korábbi kiviteli tervhez képest:

* elhagyásra került a zöldtető,
* napelemes rendszer nem kerül kiépítésre,
* a hőszivattyúval történő hűtő-fűtő rendszer nem valósul meg,
* műanyag nyílászárók kerülnek beépítésre,
* az épület fűtését a Szombathelyi Távhőszolgáltató Kft. biztosítja és a hőközpontot kiépíti.

A részleteket és az elkészült terveket a tervező, Litkei Tamás a Közgyűlés ülésén bemutatja.

Az előterjesztés mellékletét képezik a fejlesztésre vonatkozó módosított kivitelezési tervdokumentációk, amelyek - terjedelmükre tekintettel - csak elektronikusan kerülnek megküldésre.

Elérhetőségük: www.szombathely.hu/kozgyules/e-kozgyules/2019/

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. április „ ”**

 **/: Dr. Puskás Tivadar :/**

**Határozati javaslat**

**……../2019. (IV. .) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Szombathelyi Vásárcsarnok felújítása átdolgozott terveinek jóváhagyására” című előterjesztést.

A Közgyűlés megismerte a Vásárcsarnok felújítására vonatkozó átdolgozott terveket, azt elfogadja és felhatalmazza a Polgármestert, hogy a tervek alapján a kivitelező beszerzésére vonatkozó újabb közbeszerzési eljárás megindításáról gondoskodjon.

**Felelős:**  Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Szakály Szabolcs Városfejlesztési Kabinet vezetője)

**Határidő:** azonnal